b"\n_START_ARTICLE_\nEncastellament\n_START_PARAGRAPH_\nL'encastellament era el proc\xc3\xa9s de concentraci\xc3\xb3 de la poblaci\xc3\xb3 al costat dels castells, que cal relacionar amb el proc\xc3\xa9s de feudalitzaci\xc3\xb3 que hi hagu\xc3\xa9 al segle XI._NEWLINE_A It\xc3\xa0lia, ha rebut, des de fa anys, el nom d'incastellamento, i alguns historiadors occitans l'han anomenat encastelament._NEWLINE_Aquest proc\xc3\xa9s comport\xc3\xa0 molt sovint l'abandonament d'un h\xc3\xa0bitat semidispers anterior i la construcci\xc3\xb3 d'un nou poble en un indret encimbellat. De fet, per\xc3\xb2, no podem considerar qualsevol encimbellament com un encastellament._NEWLINE_A banda de possibles factors externs, motivadors d'inseguretat, la causa principal que port\xc3\xa0 la gent a fer un nou poble a red\xc3\xb3s de la fortificaci\xc3\xb3 fou la pressi\xc3\xb3 del senyor del lloc._NEWLINE_Aquest poble castral, molt sovint nou, era clos per un mur o una muralla. Cal assenyalar tamb\xc3\xa9 que, a la Catalunya Nova, de vegades es confon el proc\xc3\xa9s de creaci\xc3\xb3 de vilanoves i de pobles amb una carta de franquesa amb la constituci\xc3\xb3 de vilatges castrals, que podem considerar que foren creats arran d'un proc\xc3\xa9s d'encastellament._NEWLINE_Mentre a It\xc3\xa0lia trobem que hi hagu\xc3\xa9 el proc\xc3\xa9s d'encastellament en una data propera a l'any 1000, a Catalunya el proc\xc3\xa9s comen\xc3\xa7\xc3\xa0 cap a l'any 1000 i continu\xc3\xa0 al llarg dels segles seg\xc3\xbcents. Trobem pobles castrals a totes les comarques. Amb tot, s\xc3\xb3n predominants a la Catalunya Nova._NEWLINE_Les excavacions arqueol\xc3\xb2giques que s'han dut a terme a la Toscana, sota la direcci\xc3\xb3 de Riccardo Francovich, per exemple a Montarrenti o a la Rocca San Silvestro, han fet que calgui modificar la proposta que va plantejar Pierre Toubert l'any 1973. En aquests jaciments i en d'altres, s'ha pogut comprovar que els vilatges que eren fortificats vers l'any 1000 no es feren en llocs deshabitats, sin\xc3\xb3 en indrets habitats des de molt abans. Al lloc de Montarrenti es va poder comprovar que, abans del poble encastellat, hi havia un clos de muralles de l'\xc3\xa8poca carol\xc3\xadngia i les restes d'uns habitatges i, fins i tot, s'hi excavaren testimonis d'un conjunt de cases de fusta fetes anteriorment."